Broj: 06 -12/14

Posušje, 16.12.2014. godine

*Općinski načelnik, Branko Bago*

*Predsjednik OV, Ivan Lončar*

Predmet: Studija o usklađenosti sustava obrazovanja u strukovnoj školi i tržišta rada

Poštovani,

Broj nezaposlenih na Službi za zapošljavanje u Posušju se stalno povećava. Registrirani broj nezaposlenih u listopada 2014. bio je 2.104 osobe i veći je za 8,6 % u odnosu na 2010. godinu. Veliki broj nezaposlenih je i sa srednjom stručnom spremom, a među njima najveći broj je prodavača - 337, ekonomista – 166 i frizera -113.

Iako tržište rada nema potrebe za tim kadrovima, u Srednju strukovnu školu Posušje su i ove školske godine upisana dva odjeljenja ekonomske škole i jedno odjeljenje škole za frizere.

Upravni odbor Udruge gospodarstvenika Posušje, na sjednici održanoj 13. prosinca, razmatrao je problematiku neusklađenosti potreba tržišta rada u Posušju i strukovnih zanimanja za koja se školuju učenici u Srednjoj strukovnoj školi u Posušju i donio određene zaključke po tom pitanju.

Temeljem tih zaključaka, ispred Udruge gospodarstvenika Posušje, upućujemo Vam zahtjev-inicijativu o izradi studije o usklađenosti sustava obrazovanja u Srednjoj strukovnoj školi Posušje i tržišta rada, kako bi se utvrdila zanimanja koja su potrebna tržištu rada i temeljem te studije, neka zanimanja u SSŠ ukinula, a neka nova uvela.

Udruga gospodarstvenika će dati maksimalnu podršku izradi takve jedne studije i sve potrebne podatke koje imamo ćemo staviti na raspolaganje izrađivaču studije.

Ujedno Vas želimo podsjetiti da je Strategijom razvoja Općine Posušje 2014. – 2023., planirana izrada Studije o potrebi novih zanimanja za tržište rada, tijekom 2014. godine, ali ona, koliko je nama poznato, nije urađena.

U očekivanju da će te žurno pokrenuti izradu predmetne studije, te da će se temeljem nje vršiti upisi u narednu školsku godinu u SSŠ Posušje, srdačno Vas pozdravljamo.

S poštovanjem,

Predsjednik Udruge:

Veljko Lončar